Маму Му і Крумкач — яшчэ адна зорная пара персанажаў, якіх прыдумалі шведскія казачнікі Юя і Томас Вісландэры, а намаляваў ілюстратар Свен Нурдквіст. Каляды Маму Му святкуе, вядома, у кароўніку. Гаспадарова жонка ўпрыгожыла вокны каляднаю зоркай, гаспадар прынёс з лесу ялінку з маленькімі падарункамі і пачаставаў кароў свежым летнім сенам. Маму Му рыхтуе незвычайны пачастунак для гаспадара. Засмучаны толькі Крумкач. Ён сам мусіць дбаць пра падарункі самому сабе. Гара падарункаў у крумкачыным гняздзе вырасла да столі. Не дачакаўшыся Калядаў, нецярплівы Крумкач раскрывае ўсе пакункі і... на святы ўсё роўна застаецца без віншаванняў. Маму Му разам з курамі рыхтуе сюрпрыз для свайго сябра, да якога трэба ехаць на ровары. Крумкач узрушаны і ўсхваляваны. Для Мамы Му ў яго таксама знаходзіцца нешта незвычайнае.